Roar Ljøkelsøy

**Roar Ljøkelsøy** () er ein norsk tidlegare skihoppar. Han vart verdsmeister i skiflyging 2004 og sikra seg to bronsemedaljar under Vinter-OL 2006. Ljøkelsøy vann elleve renn i verdscupen og enda på andreplass i verdscupen i skihopping både i 2004 og 2005. I tida frå 1999 til 2009 vart han noregsmeister tre gongar. Han var medlem av Orkdal IL og tilslutta treningsgruppa Trønderhopp.

## Karriere
Ljøkelsøy debuterte i  verdscupen på Lillehammer i mars 1993. Frå han var 17 år gammal høyrde han heime i den nasjonale eliten i skihopping. Han slo gjennom internasjonalt i 1995/96-sesongen, med ein andreplass i Planica som toppunkt. Også i 1997-sesongen tok han pallplasseringar i verdscupen. Derimot sleit han i tida frå 1998 til 2002 med å hevde seg mot dei aller beste skihopparane i verda.

Med finske Mika Kojonkoski som ny norsk landslagstrenar frå 2002, hoppa Ljøkelsøy seg inn i den absolutte verdstoppen i skihopping. I januar 2003 vann han sitt fyrste verdscuprenn i Sapporo i Japan. Sesongen etter sigra han i sju verdscuprenn og vart også verdsmeister i skiflyging. I verdscupen samanlagt vart han då andremann, fattige ti poeng bakom Janne Ahonen frå Finland.

Ljøkelsøy var endå sterkare i 2004/05-sesongen, men ein Ahonen i stabil toppform - finlendaren vann 13 av dei fyrste 15 verdscuprenna han deltok i - gjorde at Ljøkelsøy berre vann to verdscuprenn. Men også i 2005 vart han nummer to i verdscupen samanlagt. I alt sanka han då 1440 poeng, 134 fleire enn året før. I Vinter-OL 2006 tok Ljøkelsøy bronsemedalje i normalbakken og i laghoppinga, den siste saman med Lars Bystøl, Bjørn Einar Romøren og Tommy Ingebrigtsen.

Dei siste tre sesongane som aktiv heldt Ljøkesøy nasjonalt toppnivå, men lukkast ikkje å kome på sigerspallen internasjonalt. Han la opp etter han ikkje makta å kome med i OL-troppa til Vancouver vinteren 2010. 

### Besteplasseringar i internasjonale meisterskap og renn
*1993: Nr 12 i Planica
*1994: Nr 6 både i Murau og Liberec
*1995: Nr 14 både i Lahti og Falun
*1995/96: Nr 2 i Planica
*1997: Nr 2 i Sapporo og nr 3 i Willingen
*1998: Nr 10 i Engelberg og i Vikersund (skiflyging)
*1999: Nr 10 i Harrachov
*2000: Nr 7 i Engelberg
*2000/01: Nr 6 i Kuopio
*2001/02: Nr 5 i Engelberg
*2002/03: Siger i Engelberg og nr 2 i Oslo
*2004: Fem sigrar (Sapporo (2), Oberstdorf (skiflyging), Lillehammer, Holmenkollen), to andreplassar og ein tredjeplass
*2005: To sigrar (Zakopane, Sapporo), fire andreplassar og to tredjeplassar
*2006: Ein siger (Sapporo), tre andreplassar og ein tredjeplass
*2007: Ein andreplass i Zakopane
*2008: Nr 10 i Val di Fiemme
*2009: Nr 5 i Willingen
*2009/10: Nr 8 på Lillehammer

### Medaljar og besteplasseringar i noregsmeisterskap
*Ski-NM 1993: Nr 12 i normalbakken på Lillehammer
*Ski-NM 1995: Nr 5 i normalbakken i Rælingen
*Ski-NM 1996: Bronsemedalje i normalbakken i Stryn
*Ski-NM 1997: Nr 4 i normalbakken i Mo i Rana
*Ski-NM 1998: Nr 4 i storbakken i Meldal
*Ski-NM 1999: Gullmedalje i storbakken på Rena, sølvmedalje i normalbakken på Raufoss
*2000: Bronsemedalje i storbakken i Meldal
*2001: Nr 7 i storbakken i Trondheim
*2003: Nr 5 i storbakken på Lillehammer
*2004: Gullmedalje i normalbakken på Bardufoss, bronsemedalje i storbakken i Oslo
*2005: Sølvmedalje i storbakken på Lillehammer
*2007: Sølvmedalje i normalbakken i Molde
*2009: Gullmedalje i normalbakken på Raufoss, sølvmedalje i storbakken på Lillehammer

## Kjelder
**Sportsboken*, aktuelle årgangar

## Bakgrunnsstoff
*Roar Ljøkelsøy i fis-ski.com
*Roar Ljøkelsøy i olympedia.org